CELEX: 
Language: hr
Date: 2022-02-01 00:00:00
Title: PROVEDBENA ODLUKA KOMISIJE o utvrđivanju je li proizvod koji sadržava alkil (C12-16) dimetilbenzil amonijev klorid biocidni proizvod na temelju članka 3. stavka 3. Uredbe (EU) br. 528/2012 Europskog parlamenta i Vijeća

PROVEDBENA ODLUKA KOMISIJE
            
            
               оd 1.2.2022.
            
            
               o utvrđivanju je li proizvod koji sadržava alkil (C12-16) dimetilbenzil amonijev klorid biocidni proizvod na temelju članka 3. stavka 3. Uredbe (EU) br. 528/2012 Europskog parlamenta i Vijeća
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda
                  1
               , a posebno njezin članak 3. stavak 3.,
            
            
               budući da:
            
            
               (1)Danska je 2. srpnja 2020. od Komisije zatražila da odluči je li proizvod koji sadržava alkil (C12-16) dimetilbenzil amonijev klorid (ADBAC/BKC (C12-C16)) u koncentraciji od 2,4 % i koji proizvođač stavlja na tržište u Danskoj kao dugotrajno sredstvo za čišćenje za uklanjanje slojeva nakupina na drvu, opeci, krovnim pločama, kamenu za popločavanje i drugim površinama („proizvod”) biocidni proizvod kako je definiran u članku 3. stavku 1. točki (a) Uredbe (EU) br. 528/2012.
            
            
               (2)Alkil (C12-16) dimetilbenzil amonijev klorid (ADBAC/BKC (C12-C16)) uvršten je na popis u Prilogu II. Delegiranoj uredbi Komisije (EU) br. 1062/2014
                  2
                o programu rada za sustavni pregled svih postojećih aktivnih tvari. ADBAC/BKC (C12-C16) uključen je u program revizije za, među ostalim, vrstu proizvoda 2, odnosno „dezinfekcijska sredstva i algacidi koji nisu namijenjeni za izravnu upotrebu na ljudima ili životinjama”, kako je definirano u Prilogu V. Uredbi (EU) br. 528/2012. Proizvod stoga sadržava aktivnu tvar kako je definirana u članku 3. stavku 1. točki (c) te uredbe.
            
            
               (3)Kako je Sud utvrdio u svojoj presudi od 19. prosinca 2019. u predmetu C-592/18 Darie
                  3
               , „pojam ,biocidni proizvod’ u smislu članka 3. stavka 1. točke (a) Uredbe br. 528/2012 širok je […]. To široko tumačenje potkrijepljeno je ciljem iz članka 1. te uredbe, koji se temelji na načelu predostrožnosti, da se osigura ,visoki stupanj zaštite zdravlja ljudi, zdravlja životinja i okoliša’”
                  4
               . 
            
            
               (4)Kategorizacija „biocidnog proizvoda” za potrebe članka 3. stavka 1. točke (a) Uredbe (EU) br. 528/2012 uvjetovana je, među ostalim, kako je naveo i Sud, činjenicom da je riječ o proizvodu „čija je namjena uništiti, odvratiti, učiniti bezopasnim, spriječiti djelovanje, odnosno nadzirati bilo koji štetni organizam”
                  5
               .
            
            
               (5)U presudi od 19. prosinca 2019. u predmetu C-592/18 Darie Sud je naglasio i da „deterdženti nisu isključeni iz područja primjene Uredbe br. 528/2012”. Osim toga, kao što osobito proizlazi iz uvodne izjave 21. Uredbe br. 648/2004, proizvod se istodobno može kvalificirati i kao „deterdžent” u smislu članka 2. stavka 1. te uredbe i kao „biocidni proizvod” u smislu članka 3. stavka 1. točke (a) Uredbe br. 528/2012
                  6
               . U svakom slučaju, proizvod se može smatrati biocidnim proizvodom u smislu članka 3. stavka 1. točke (a) Uredbe (EU) br. 528/2012 bez obzira na to je li obuhvaćen područjem primjene Uredbe (EZ) br. 648/2004
                  7
               .
            
            
               (6)Ako je činjenica da proizvođač tvrdi da je riječ o proizvodu za „čišćenje” bila dovoljna da se zaključi da taj proizvod nema biocidnu namjenu i da stoga nije biocidni proizvod, zahtjevi Uredbe (EU) br. 528/2012 mogli su se lako zaobići i ugroziti njezini ciljevi. Takav bi pristup bio u suprotnosti s tumačenjem pojma „biocidni proizvod” koje je dao Sud. Stoga bi trebalo uzeti u obzir sve informacije koje dostavljaju proizvođač, distributeri i prodavači na prodajnim mjestima kako bi se procijenilo je li proizvod stavljen na tržište s biocidnom namjenom u smislu članka 3. stavka 1. točke (a) Uredbe (EU) br. 528/2012.
            
            
               (7)Prisutnost aktivnih tvari iznad određenih razina koncentracije u proizvodu u praksi podrazumijeva da će proizvod nadzirati jedan ili više štetnih organizama. Stoga takve razine koncentracije mogu snažno upućivati na to da se proizvod stavlja na tržište s biocidnom namjenom u smislu članka 3. stavka 1. točke (a) Uredbe (EU) br. 528/2012.
            
            
               (8)Na temelju informacija koje je dostavila Danska proizvod sadržava aktivnu tvar ADBAC/BKC (C12-C16) u koncentraciji od 2,4 % i može se upotrebljavati nerazrijeđen ili razrijeđen u omjeru 50 %, a ta je koncentracija slična koncentraciji za istu aktivnu tvar u biocidnim proizvodima za uklanjanje algi koji su odobreni u Nizozemskoj kad se upotrebljavaju razrijeđeni u skladu s uputama za uporabu. 
            
            
               (9)Prema informacijama koje je dostavila Danska, proizvođač opisuje proizvod kao dugotrajno sredstvo za čišćenje za uklanjanje nakupina na drvu, opeci, krovnim pločama, kamenu za popločavanje i drugim površinama, a u tehničkim specifikacijama navodi da se proizvod upotrebljava samo na otvorenom. Proizvođač navodi i da se jako zaprljane površine trebaju očistiti deterdžentom istog proizvođača prije nego što se površina tretira predmetnim proizvodom. Danska je dostavila i informacije distributera i s internetskih prodajnih mjesta. Distributer tvrdi da proizvod prekida rast nakupina i pruža zaštitu od njihova ponovnog rasta. Distributer navodi da se takav rast može smatrati rastom zelenih nakupina na površini ili tamnim mrljama, koje prije svega nastaju na mjestima koja su drvećem ili grmljem zaklonjena od sunca, na stranama okrenutima sjeveru i ondje gdje je mnogo vlage. Distributer navodi da te nakupine ne štete izravno drvu, već se šire u veliku, kontinuiranu masu koja onemogućava isparavanje vlage. Na jednom internetskom prodajnom mjestu tvrdi se da proizvod ima preventivne učinke. Danska je navela i da je na drugom internetskom prodajnom mjestu predmetni proizvod uključen u kategoriju proizvoda namijenjenih za čišćenje drva, pločica i krovova, koji su opisani kao proizvodi koji imaju izravan učinak na alge na površinama. 
            
            
               (10)Stoga se čini da je proizvod namijenjen sprečavanju i nadziranju rasta neželjenih algi, koje odgovaraju definiciji štetnog organizma iz članka 3. stavka 1. točke (g) Uredbe (EU) br. 528/2012.
            
            
               (11)S obzirom na to da proizvod sadrži aktivnu tvar i da je namijenjen nadziranju štetnog organizma zahvaljujući načinu djelovanja koji nije samo fizički ili mehanički, proizvod bi se trebao smatrati biocidnim proizvodom kako je definiran u članku 3. stavku 1. točki (a) Uredbe (EU) br. 528/2012.
            
         
         
            
               (12)Budući da vrsta proizvoda 2 kako je definirana u Prilogu V. Uredbi (EU) br. 528/2012 obuhvaća proizvode koji se upotrebljavaju kao algacidi koji nisu namijenjeni za izravnu upotrebu na ljudima ili životinjama, proizvod bi trebalo obuhvatiti vrstom proizvoda 2.
            
            
               (13)Mjere predviđene u ovoj Odluci u skladu su s mišljenjem Stalnog odbora za biocidne proizvode,
            
            
               DONIJELA JE OVU ODLUKU:
            
            
               Članak 1.
            
            
               Proizvod koji sadržava aktivnu tvar alkil (C12-16) dimetilbenzil amonijev klorid u koncentraciji od 2,4 % i koji je, na temelju informacija koje su dostavili proizvođač ili distributeri, namijenjen za uporabu protiv algi, smatra se biocidnim proizvodom u smislu članka 3. stavka 1. točke (a) Uredbe (EU) br. 528/2012 i obuhvaćen je vrstom proizvoda 2 kako je definirana u Prilogu V. toj Uredbi.
            
            
               Članak 2.
            
            
               Ova Odluka stupa na snagu dvadesetog dana od dana objave u Službenom listu Europske unije.
            
            
               Sastavljeno u Bruxellesu 1.2.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
               
            
         
         
            
                  
                     (1)
                  
                        SL L 167, 27.6.2012., str. 1.
               
               
                  
                     (2)
                  
                        Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).
               
               
                  
                     (3)
                  
                        Presuda Suda od 19. prosinca 2019., Darie, C-592/18, ECLI:EU:C:2019:1140.
               
               
                  
                     (4)
                  
                        Vidjeti C-592/18 Darie, op. cit., točka 42.
               
               
                  
                     (5)
                  
                        Vidjeti C-592/18 Darie, op.cit., točka 32; vidjeti i presudu Suda od 14. listopada 2021., Biofa, C‑29/20, ECLI:EU:C:2021:843, točka 26.
               
               
                  
                     (6)
                  
                        Vidjeti C-592/18 Darie, op. cit., točka 48.
               
               
                  
                     (7)
                  
                        Uredba (EZ) br. 648/2004 Europskog parlamenta i Vijeća od 31. ožujka 2004. o deterdžentima (SL L 104, 8.4.2004., str. 1.).